Preşedintele PSD, Liviu Dragnea, s-a arătat iritat de întrebările jurnaliştilor pe tema imaginii României în urma demisiei ministrului Apărării ca urmare a situaţiei din MApN, afirmând că „murim de dragul externului” şi uităm că suntem „români, nu slugi”. El a precizat ulterior că partenerii externi sunt interesaţi doar dacă România îşi respectă angajamentele.

Dragnea a fost întrebat dacă schimbarea a trei miniştri ai Apărării în ultimul an nu este şi o problemă de imagine pentru România în plan extern, el răspunzând iritat: „Nu ştiu, poate o vedeţi dumneavoastră (ca pe o problemă - n.r.). Pe plan extern, cel mai important pentru partenerii noştri, dacă murim, văd, de dragul externului şi văd că asta este preocuparea principală, uitând câteodată că suntem români, nu slugi, (...) ne interesează şi asta, pe plan extern interesul tuturor este să fim siguri că România îşi respectă toate angajamentele”.

Dragnea a spus că nu trebuie să se revină „la perioada comunistă”, cu un Guvern „care să stea zece ani” la putere.

Sursa: News.ro